আজকে জীবনের প্রথম পরিবার ছেড়ে ইফতার করলাম। নিজের দেশ ছেড়ে এবারই প্রথমবারের মত অস্ট্রেলিয়ায় ইফতার করলাম। আজকে যে রোজা রেখেছি তা অবশ্য টের পাইনাই। অথচ দেশে থাকতে প্রথম রোজাটা রাখতে অনেক কষ্ট হত। বুঝতে পারতাম যে রোজা রেখেছি। আর রোজা রেখে ইফতার নিয়ে সব সময় হাঙ্গামা  অভিযোগ আমার থাকতই। আর আজকে.. আজকে নিজে ইফতার বানিয়ে খেলাম। কি আর করব আমাদের তো আর কেউ ইফতার বানিয়ে দিবে না। আর যদি কিনে খাই তাহলে অনেক পয়সা লাগে। একটা ইফতার বাক্স ৫ ডলার। যাই হোক না কেন রোজাটা যে রাখতে পারলাম এবং ইফতার করলাম এইটাই বা কম কিসে। গতকাল রাতে কাজ থেকে ফিরে রাতের খাবার খেয়েছি রাত ১.৩০ মিনিটে এবং চিন্তা করলাম যে ভোর রাতে আর উঠব না। কারণ সকালে আবার ক্লাশ আছে এবং একটা সিসকোর পরীক্ষা। রাতে খেয়ে নিয়্যত করে ঘুমিয়ে পড়লাম। সকালে উঠলাম ৬.৪৫ মিনিটে। ভাবলাম এত তারাতারি গিয়ে কি করব? তাই আবার ঘুমালাম। এবার উঠলাম  ৯.৩০ এ। আমার ক্লাশ অলরেডী শুরু হয়ে গেছে। কি আর করব ক্লাশে গেলাম না। আর একটু ঘুমিয়ে উঠলাম ১০.৩০ এ। এরপর ই-মেইল চেক করলাম। কিছুক্ষণ পর রুমমেট ফোন করল এবং জানতে চাইল কি কি কিনতে হবে (বাজার)। আমি লিস্ট বলতে শুরু করা মাত্রই বলল যে সে মনে রাখতে পারবে না। পরে আমি বললাম যে আমি আসছি। আমাদের পঙ্খীরাজ (সাইকেল)চালিয়ে হাজির হলাম দোকান গুলোর সামনে। কিছুক্ষণ পর আর এক রুমমেটও আসল। এর পর দেখলাম যে সবাই বাজার করতে এসেছে। মনে হচ্ছে যেন বাংরাদেশে ফিরে গিয়েছি। বাংলাদেশে যেমন রোজার সময় সবাই কেনাকাটা করে এখানেও দেখলাম একই ব্যাপার।  অবশ্য এখানে অনেকগুলো বাংলাদেশী দোকান। তাই বাংলাদেশ বাংলাদেশ মনে হয়। একটা দোকানে ঢুকতেই চোখে পড়ল রোজার ইফতারের সামগ্রীগুলো। বিশেষ করে খেজুর। আর ছোলা তো রয়েছেই। আর দোকানটি যেহেতু বাংলাদেশী এবং দোকানদার যেহেতু বাঙ্গালী তাই জিনিসপত্রের দামও দেখলাম বাংলাদেশের মত বাড়িয়ে দিয়েছে। কি আর করব শত হলেও বাঙ্গালী ভাইয়েরা। তাই বেশী দাম দিয়েই জিনিসপত্র কিনলাম। এরপর বাসায় এসে একটু বিশ্রাম নিলাম। গোসল করে নামাজ পরে শুরু কররাম ইফতার বানানোর কাজ। জীবনের প্রথম ইফতার বানানো। বাংলাদেশে ফোন করলাম বোনকে রেসিপির জন্য। কিভাবে কি  রান্না করে। কিন্তু ছোলা বুট আগে না ভিজানোর কারণে আজকে আর রান্না করা হল না। পরে আলুর চপ বানালাম। এই একটা বানাতেই অনেক সময় লাগলো। এরপর চিড়া বানালাম। আর বাকি সব কেনা জিনিস থেকে সব মিলিয়ে ইফতার করলাম। ইফতার করার পর দেখলাম খারাপ হয় নি। বেশ পেট ভরে গেছে। ভালই কাটলো দিনটা। রোজা যে রেখেছি টের পাইনি। কারণ যে দিন ক্লাশ থাকে এ দিন আসতে আসতে ৫ টা বাজে এবং তকন দুপুরের খাবার খাই। মাজখানে আর কিছু খাই না।তবে প্রতি মুহুর্তে বাংলাদেশকে মনে করেছি এবং আগের রোজার দিনগুলোকে খুব মনে পড়েছে। জানিনা সামনে ঈদ আসছে, কি রকম হবে এবারের ঈদ?